MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Ó bhí 1977 ann, tá foráil déanta le Treoir CBL maidir le díolúine i gcás soláthairtí chuig fórsaí armtha aon Stáit is páirtí i gConradh an Atlantaigh Thuaidh atá rannpháirteach i gcomhiarracht chosanta lasmuigh dá Stát féin. Bunaíodh an díolúine sin chun aghaidh a thabhairt ar chásanna ina bhfuil an sreabhadh ciorclach ioncaim agus caiteachais briste, de bhrí gur ioncam don Stát ina bhfuil na fórsaí armtha lonnaithe a bheadh i CBL ar na soláthairtí sin de ghnáth, seachas ioncam dá Stát féin. Tá sí ar na díolúintí atá le fáil in Airteagal 151 de Threoir CBL.

Leis an Treoir maidir le Mál rinneadh foráil ó bhí 1993 ann maidir le díolúine chomhchosúil ó dhleacht mháil le haghaidh gluaiseachtaí earraí máil chuig fórsaí armtha aon bhall d’Eagraíocht Chonradh an Atlantaigh Thuaidh (ECAT).

I mí na Nollag 2019, ghlac an Chomhairle leasuithe ar na Treoracha maidir le CBL agus Mál, lenar tugadh isteach díolúintí maidir le hiarrachtaí cosanta a dhéanann fórsaí armtha Ballstáit i mBallstát eile chun gníomhaíocht Aontais a chur chun feidhme faoin gcomhbheartas slándála agus cosanta (CBSC), a bunaíodh in 2000 faoin ainm an beartas Eorpach slándála agus cosanta (BESC). Is é an 1 Iúil 2022 an dáta a thabharfaidh na Ballstáit na bearta nua i bhfeidhm.

I mí Iúil 2021, ghlac an Chomhairle leasuithe ar Threoir CBL, lenar tugadh isteach díolúintí breise maidir le bearta a rinneadh ar leibhéal an Aontais mar fhreagairt ar phaindéim COVID‑19. Tá na Ballstáit réidh chun na díolúintí nua sin a chur i bhfeidhm go cúlghabhálach ón 1 Eanáir 2021.

Ní mór, dá bhrí sin, leasú dá réir a dhéanamh ar na bearta a ndéantar foráil maidir leo sa Rialachán Cur Chun Feidhme maidir le CBL lena gcuirtear chun feidhme na díolúintí a leagtar síos in Airteagal 151 de Threoir CBL.

•Comhsheasmhacht le forálacha beartais atá ann cheana sa réimse beartais

Tá dlúthcheangal idir an togra agus na leasuithe ar na Treoracha maidir le CBL agus Mál a glacadh i mí na Nollag 2019, lena gcomhlánaítear Plean Gníomhaíochta CBL 2016 agus lena leagtar amach bealaí chun an córas CBL a nuachóiriú chun go mbeadh sé níos simplí, níos seasmhaí i gcoinne calaoise agus níos fabhraí do ghnólachtaí. Tá dlúthcheangal aige freisin leis na leasuithe ar Threoir CBL a glacadh i mí Iúil 2021, lenar tugadh isteach díolúintí maidir le bearta Aontais mar fhreagairt ar phaindéim COVID‑19 lena dtugtar aghaidh ar éifeachtaí na géarchéime sláinte atá ann faoi láthair.

Is é is cuspóir don togra foráil a dhéanamh maidir leis na bearta is gá chun na díolúintí nua de bhun Airteagal 151(1)(ab), (ba) agus (bb) de Threoir CBL chomh maith le hAirteagal 12(1)(ba) den Treoir maidir le Mál a chur chun feidhme.

•Comhsheasmhacht le beartais eile de chuid an Aontais

Tá an togra comhsheasmhach leis an straitéis dhomhanda maidir le beartas eachtrach agus slándála an Aontais Eorpaigh (EUGS) agus leis an bplean cur chun feidhme maidir le slándáil agus cosaint, lena leagtar amach tograí chun EUGS a chur chun feidhme i réimse na slándála agus na cosanta.

Cuireann sé chun feidhme gealltanas an Choimisiúin sa phlean gníomhaíochta maidir leis an tsoghluaisteacht mhíleata measúnú a dhéanamh ar cé chomh hindéanta is a bheadh sé láimhseáil CBL maidir le hiarrachtaí cosanta a ailíniú i gcreat an Aontais agus faoi chuimsiú ECAT. Tá an togra comhsheasmhach freisin leis an bplean gníomhaíochta Eorpach um chosaint, lena n‑áirítear seoladh Ciste Eorpaigh Cosanta, agus sásra Athena, ar sásra é lena láimhseáiltear (de bhun Airteagal 41(2) CAE) costais choiteanna mhisin agus oibríochtaí míleata an Aontais Eorpaigh faoi chuimsiú CBSC. Tá an togra i gcomhréir, freisin, le tionscnaimh Aontais a tionscnaíodh mar fhreagairt ar phaindéim COVID‑19 agus tacaíonn sé go háirithe le bearta práinneacha a rinneadh faoin Ionstraim Tacaíochta Éigeandála (ESI) chun aghaidh a thabhairt ar éifeachtaí na géarchéime sláinte atá ann faoi láthair.

2.BUNÚS DLÍ, COIMHDEACHT AGUS COMHRÉIREACHT

•Bunús dlí